﻿ FACTORI CARE FAVORIZEAZĂ 1 UN PARCURS ŞCOLAR POZITIV MARIAN VASILE cest articol analizează, într-o manieră exploratorie, datele culese în cadrul proiectului „Un sprijin necesar pentru elevii de A etnie roma şi turcă din judeţul Constanţa” prin intermediul a opt focus grupuri cu învăţători şi profesori pentru clasele I–VIII, a opt focus grupuri cu părinţii şi interviuri cu directorii şcolilor incluse în studiu. Pe lângă şcoala „martor” din Medgidia, au mai fost incluse în studiu încă o şcoală din Medgidia, câte două din Bucureşti şi Piteşti, şi câte una din Buhuşi şi Bacău. Discuţiile, concentrate pe identificarea factorilor care defavorizează participarea şcolară şi „favorizează” abandonul şcolar timpuriu, indică necesitatea îndreptării atenţiei pe: înmulţirea oportunităţilor de ocupare a părinţilor care ar permite creşterea nivelului de trai, îmbunătăţirea modului de interacţiune dintre profesori şi părinţi, utilitatea programelor alternative educaţionale fie în afara şcolii, fie în cadrul şcolii prin programe de tip after school. Datele sugerează şi ipoteze pentru studii viitoare precum: conturarea unei „culturi a indiferenţei faţă de şcoală” şi a unui „efect al minorităţii”. Cuvinte-cheie: participare şcolară, after school, focus grup. CONTEXT TEORETIC În prezent este accentuată din ce în ce mai mult necesitatea învăţării 2 continue, Uniunea Europeană alocând în acest sens un buget de şapte bilioane euro pentru perioada 2007–2013, ca modalitate de dobândire a flexibilităţii pe piaţa muncii şi premisă a unei calităţi a vieţii ridicate. Însă, sunt încă segmente semnificative ale populaţiei României care au dificultăţi importante în a accesa educaţia formală şi a menţine o participare şcolară de calitate (Voicu şi Vasile, 2010). Stocul de capital uman al societăţii are astfel de suferit, deci, implicit şi sustenabilitatea dezvoltării ei având în vedere că „prezenţa unei resurse umane bine educate şi cu o formă fizică (sănătate) mai bună determină o productivitate ridicată a muncii, o mai bună organizare a activităţii economice, o producţie mai ridicată, venituri superioare. Acestea, la rândul lor, permit noi investiţii în 1 Acest articol a fost elaborat în cadrul proiectului „Un sprijin necesar pentru elevii de etnie roma şi turcă din judeţul Constanţa”, POSDRU/23/2.2/G/40709. 2 Aşa cum este specificat pe siteul http://ec.europa.eu/education/lifelong-learning-programme/ doc78_en.htm, 2011. CALITATEA VIEŢII, XXII, nr. 3, 2011, p. 267–280 268 MARIAN VASILE 2 educaţie şi sănătate, determinând producerea unei resurse umane mai bine educate şi mai sănătoase” (Voicu, 2004: 150). În această lucrare analizez datele culese prin focus grupuri cu părinţii şi învăţătorii/profesorii din opt şcoli, dar şi prin interviurile cu directorii acestora. Îmi propun să arăt care sunt factorii care pot contribui la creşterea prezenţei la ore şi a succeselor la învăţătură ale elevilor din şcolile poziţionate în medii defavorizate incluse în proiect din judeţele Constanţa (Medgidia), Bacău (Buhuşi şi Bacău), Argeş (Piteşti) şi municipiul Bucureşti. Analiza este relevantă având în vedere că nivelul de instrucţie este direct proporţional cu nivelul mediu al veniturilor, iar grupurile definite prin nivelurile de educaţie liceal, respectiv universitar, sunt mai omogene din acest punct de vedere decât celelalte (Voicu, 2004). De asemenea, educaţia este asociată pozitiv cu dobândirea unor ocupaţii caracterizate, pe lângă câştiguri materiale care permit un trai cel puţin decent, şi prin câştiguri psihologice şi sociale importante (Bernardi, 2007; Bills, 2007; Firestone şi Harris, 2007; Van der Velden, Wolbers, 2007 etc.). Este adevărat că bunăstarea unei persoane nu depinde doar de resursele sale financiare (Michalos, 1985; Headey, 2007 etc.), dar ele sunt expresia oportunităţilor pe care cineva le poate accesa la un moment dat în societatea în care trăieşte, atingând astfel un nivel optim de autodeterminare (Dan, 1999) adică având un control mai mare asupra propriei vieţi. Literatura dedicată participării şcolare abundă în exemple cu privire la factorii care o influenţează într-un sens sau altul. Copiii ai căror părinţi sunt mai interesaţi de educaţia acestora au atitudini pozitive faţă de şcoală, prezenţă mai ridicată, obiceiuri de muncă mai bune şi succese la învăţătură mai mari decât cei ai căror părinţi nu manifestă acelaşi interes (Epstein, 2001; Hill şi alţii, 2004). Implicarea părinţilor trebuie să fie adaptată vârstei copilului (Muller, 1998), în perioada adolescenţei care corespunde liceului sau şcolilor profesionale, fiind mai eficiente discuţiile părinte – elev privind aspecte legate de şcoală decât contactul direct cu şcoala al părintelui (Astone şi McLanahan, 1991; Schneider şi Coleman, 1993). Modul în care părinţii îşi ajută copiii să facă cu succes faţă procesului educaţional este, aşadar, complex şi se referă la: crearea unui mediu de învăţare pozitiv acasă; comunicarea cu şcoala despre programele educaţionale şi progresele elevului; participarea şi voluntariatul în şcoală; participarea în procesul de învăţare de acasă; implicarea în procesul decizional din şcoală; colaborarea cu comunitatea pentru a creşte implicarea în educaţie a elevului (Epstein, 2001). Dacă ne referim fie la competenţele la anumite materii, fie la traiectoria socială a copilului atunci educaţia părinţilor sau, mai general spus, capitalul cultural al acestora are un rol deosebit (Marks, 2007). McNeal (2007) identifică trei tipuri generale de factori care influenţează probabilitatea copilului de a renunţa la şcoală: a) trăsăturile elevului: fără a fi o problemă specifică României, apartenenţa la o minoritate etnică este o variabilă cu impact negativ asupra participării şcolare; 3 FACTORI CARE FAVORIZEAZĂ UN PARCURS ŞCOLAR POZITIV 269 status socioeconomic scăzut; vârsta mai mare decât a colegilor; provenienţa dintr-o familie monoparentală; sarcina în adolescenţă pentru fete; slujba care ocupă mai mult de 20 de ore săptămânal pentru băieţi; neimplicarea în activităţi extraşcolare; b) trăsăturile familiei: educaţia şi ocupaţia părinţilor, resursele culturale prezente în familie, capitalul social, implicarea părinţilor în educaţia copiilor; c) trăsăturile şcolii: numărul de elevi, dotarea materială, climatul. Van der Velden et al. (2007) fac trimitere şi la conţinutul programei şcolare. O analiză interesantă pentru situaţia din România este realizată în acest sens de Hatos (2010). În acord cu unele teorii prezentate anterior, alte studii sugerează că şcoala nu este valorizată de elevi datorită educaţiei scăzute a părinţilor, care nu înţeleg, astfel, utilitatea acesteia (Popescu şi alţii, 2005). Aceiaşi autori sugerează că prezenţa scăzută a elevilor la şcoală este motivată de lipsa hranei, a îmbrăcămintei, a rechizitelor şcolare, a discriminării generate de etnie etc. Aşadar, categoriile cele mai defavorizate sunt copiii din familiile sărace, dezorganizate, romii, copiii cu dizabilităţi sau seropozitivi. Şcoala nu reuşeşte să relaţioneze satisfăcător cu părinţii, formându-se clase problemă fără personal calificat care să le gestioneze corespunzător. Dintr-un alt studiu reiese că nivelul socioeconomic al familiei de provenienţă a elevilor este unul dintre principalii factori de risc privind accesul la educaţie, alături de mediul de rezidenţă (Stoica, 2006). În mediul rural, educaţia se confruntă cu dificultăţi legate de investiţia în infrastructura fizică, reţinerea personalului calificat, accesul limitat la forme de pregătire profesională. METODOLOGIA CERCETĂRII Datele analizate în acest articol provin din 16 focus grupuri, 8 cu învăţători/profesori ai claselor I–VIII din cadrul celor 8 şcoli incluse în cercetare, respectiv 8 cu părinţi ai elevilor. De asemenea, au mai fost utilizate date culese prin interviuri cu directorii şcolilor respective. În cadrul discuţiilor s-a urmărit identificarea factorilor care favorizează participarea şcolară pozitivă şi evitarea abandonului şcolar aşa cum sunt percepuţi de către doi actori importanţi ai actului educaţional: părinţii şi cadrele didactice. O secţiune din cadrul ghidurilor de interviu s-a referit la aflarea elementelor esenţiale care, din perspectiva celor doi actori, ar ajuta la elaborarea unui program eficient de tip „şcoală după şcoală” (school after school). În acest articol analiza este de tip exploratoriu căutând mai degrabă să descrie realitatea aşa cum este percepută de părinţi şi cadre didactice şi să clarifice, eventual, care sunt elementele esenţiale ce ar trebui avute în vedere în studii viitoare care să utilizeze inclusiv o metodologie cantitativă pe tema dată. La baza materialului stau, în primul rând, indicatorii care aduc în prim plan problemele care îi împiedică, conform experienţei celor doi actori, pe unii elevi să continue şcoala sau să aibă rezultate pozitive în parcursul educaţional. 270 MARIAN VASILE 4 DESPRE CONTEXTUL SOCIAL ÎN CARE ÎNVAŢĂ ELEVII Pe lângă caracteristicile individuale ale elevilor, cum ar fi trăsăturile de personalitate, inteligenţa, capacitatea fizică etc., trebuie să ţinem cont, atunci când ne gândim la şansele de succes şcolar, şi de caracteristicile comunităţii, şcolii şi clasei din care fac parte. Comunitatea cuprinde atât familia, cât şi grupul de prieteni şi alte persoane cu care copilul interacţionează în mod curent. Şcoala se referă atât la dotarea sa tehnică, cât şi la cultura didactică promovată de conducere şi profesori, dar şi la climatul general dat de tipul interacţiunilor dintre cei care o frecventează. Clasa este un microspaţiu în care copilul interacţionează direct cu profesorul şi colegii şi indirect cu valorile, atitudinile sau comportamentele părinţilor, prietenilor şi societăţii în sens mai general. În continuare prezint contextul social în care învaţă elevii aşa cum este perceput de către directorii şcolilor incluse în proiect. Această imagine subiectivă este relevantă deoarece reflectă un posibil cadru conceptual care poate sta la baza unor decizii organizatorice şi educaţionale ce pot marca viitorul elevilor. În general, directorii de şcoală intervievaţi subliniază importanţa socializării primare sau „cei şapte ani de acasă”. Capacitatea părinţilor de a transmite valori sănătoase şi o conduită pozitivă faţă de lumea înconjurătoare constituie o resursă esenţială pentru ciclurile primare de învăţământ: învăţătorii modelează aceste lucruri prin actul cunoaşterii şi modul în care interacţionează cu elevii. Nu este suficientă explicaţia fundamentată exclusiv pe lipsa resurselor materiale, însă, trebuie să ţinem minte că această stare de fapt favorizează evoluţia negativă a elevului. Lipsa de educaţie formală a părinţilor şi locuirea în zone sărace constituie un cerc vicios: aceştia nu înţeleg de ce ar fi utilă investiţia în rechizite, cărţi şi alte necesităţi similare. Principala lor preocupare este satisfacerea nevoilor primare, viaţa lor are un grad ridicat de stabilitate negativă în sensul că sunt şomeri sau pot avea doar ocupaţii temporare sau prost plătite care nu permit astfel de cheltuieli. Acest context familial şi comunitar perpetuează devalorizarea educaţiei ca instrument al mobilităţii sociale pozitive. În primul rând, mediul familial este cel care decide. [...] Majoritatea părinţilor nu au şcoala generală, nu au nivel de cultură, nu au pregătirea minimă prin care să îşi ajute copiii să vină la şcoală; deci dacă acel copil vede în familie că mama sau tata a părăsit timpuriu şcoala sau nici măcar nu au fost la şcoală, consideră că nu are sens să vină la şcoală că nu îi trebuie la nimic. Aşa cum se descurcă părintele sau părinţii se va descurca şi el (director A, Bucureşti). În comunităţile sărace, unde mulţi părinţi au dificultăţi pe termen lung în găsirea şi menţinerea unui loc de muncă prin care să asigure suficiente resurse materiale pentru susţinerea elevului fără probleme în şcoală, unde emigraţia tinde să se generalizeze sau, în cazuri extreme, să persiste comportamente violente şi chiar ilegale, o soluţie pare a fi un program dual care să se desfăşoare după încheierea orelor programate în mod normal: educaţie pentru elev şi educaţie pentru părinţi. Informările oficiale trimise către părinţi prin elev, poştă sau alte mijloace par a fi mai puţin eficiente decât includerea părinţilor într-un program de 5 FACTORI CARE FAVORIZEAZĂ UN PARCURS ŞCOLAR POZITIV 271 pregătire elementară. Astfel, acesta poate înţelege mai uşor dificultăţile cu care se confruntă copilul său în calitate de elev, dar poate dobândi şi o perspectivă mai largă asupra vieţii sociale. Noi am derulat un proiect anul trecut, un proiect Şcoala Mamelor, chiar aşa l-am intitulat, prin care am încercat să consiliem şi mamele, dar şi ambii părinţi, nu numai mamele. În general, să îi informăm, părinţii să se documenteze în ceea ce priveşte activitatea şcolară, programul copilului, ritmul de lucru a unui copil. De asemenea, unii dintre părinţi erau semianalfabeţi, nu aveau nici două clase elementare. Deci cu aceştia a fost mai greu să lucrăm şi rezultatele nu pot fi decât nule. Dar cei mai mulţi dintre ei au fost receptivi şi după ce au venit la acest curs pe care l-am organizat sâmbăta şi duminica, rezultatele au fost încurajatoare. S-a văzut un progres mic e adevărat, la început, dar s-a văzut o participare a copiilor, o îmbunătăţire a activităţii lor, a frecvenţei în primul rând şi apoi receptivitatea la... (director A, Bucureşti). Şcoala încearcă să suplinească lipsurile procesului de socializare din familie. Directorii, împreună cu învăţătorii şi profesorii, recomandă două conduite aparent funcţionale în aceste condiţii: a) transformarea profesorului într-un „psiholog” al clasei pe lângă obligaţia evidentă de a transmite cunoştinţele prevăzute în programă şi b) lărgirea spaţiului educaţional dincolo de porţile clădirii şcolii prin implicarea copiilor în activităţi extraşcolare. Acest lucru, aşa cum vom observa în secţiunea dedicată punctelor de vedere ale învăţătorilor şi profesorilor, pare a se lovi de rigiditatea forurilor superioare, în general inspectoratele şcolare, care nu lasă timp pentru astfel de preocupări. De asemenea, salariile mici şi subfinanţarea învăţământului sunt frecvent menţionate de cadrele didactice. De multe ori se întâmplă, când îmi întreb proprii copii ce au făcut azi la şcoală, să îmi răspundă „plictiseală” sau „m-am plictisit, m-am dus degeaba”. Copiii, ca să vină spre şcoală, ei trebuie să nu se plictisească, lecţiile trebuie să fie atractive, interactive şi în ultimii ani am constatat că este foarte importantă diversificarea ofertei activităţilor extracurriculare şi extraşcolare. Aceştia sunt foarte atraşi de tipul acesta de activităţi şi în şcoală am încercat să îi introducem în activităţi extraşcolare şi extracurriculare care să îi scoată din acest mediu. Sunt foarte mulţi care rareori ies din acest cartier. Am avut surpriza să constat că sunt copii care nu ştiu unde este Universitatea. Le-am arătat întâmplător o vedere cu statuia din faţa Universităţii şi m-au întrebat dacă acea statuie este în Bucureşti (director B, Bucureşti). PUNCTUL DE VEDERE AL PĂRINŢILOR În cadrul proiectului am efectuat o serie de focus grupuri cu părinţii copiilor înscrişi în şcolile cuprinse în studiu, în clasele I–VIII. Aceştia sunt o resursă importantă de informaţie având în vedere că sunt cei care îi susţin pe elevi în şcoală, au contribuit semnificativ la constituirea personalităţii şi modului social de a fi al acestora, continuă educaţia primită în fiecare ciclu educaţional etc. Fiind legătura dintre situaţia 272 MARIAN VASILE 6 socioeconomică a comunităţii şi probabilitatea de mobilitate socială pozitivă a copiilor, este de la sine înţeles de ce este important punctul acestora de vedere. Prin intermediul ghidului de focus grup am încercat să obţinem informaţii cu privire la: percepţii despre practicile didactice specifice claselor în care sunt înscrişi copiii acestora, caracterizarea comunităţii în care trăiesc şi se află şcoala, factorii care favorizează participarea şcolară de succes dar şi abandonul şcolar, trăsăturile pe care ar trebui să le aibă un program de tip after-school eficient. Răspunsurile sunt sintetizate în continuare. Când analizăm răspunsurile celor care au participat la focus grupuri, trebuie să ţinem minte că aceştia trăiesc în general în comunităţi sărace, caracterizate printr-o rată a şomajului ridicată, niveluri de educaţie scăzute – chiar analfabetism, migraţie externă cel puţin temporară, familii monoparentale şi, uneori, chiar situaţii de violenţă în familie. În Bucureşti, una dintre şcoli este poziţionată, cel puţin subiectiv, într-o zonă cu rată ridicată a infracţionalităţii mai ales în ceea ce priveşte traficul şi consumul de droguri. În Buhuşi şi Medgidia există situaţii de tranzit, elevii fiind nevoiţi să facă naveta din localităţi adiacente oraşelor. Toate aceste trăsături se regăsesc ca explicaţii fundamentale ale rezultatelor educaţionale nesatisfăcătoare, în unele cazuri. Absenţa posibilităţii de găsire a unui loc de muncă scade dramatic posibilitatea părinţilor de a achiziţiona materialele didactice necesare unei educaţii de calitate. Persistenţa acestui nivel de sărăcie, aici fiind vorba despre dificultatea de satisfacere a nevoilor primare, pare a contribui la constituirea unei „culturi a indiferenţei”: imposibilitatea de a întrezări o cale de ieşire din această situaţie pe termen lung conduce la dezinteres faţă de educaţie atât din partea părinţilor, cât şi din partea elevilor. Această ipoteză trebuie studiată în viitor şi prin intermediul anchetelor pe bază de chestionar. Devine, astfel, destul de uşor de înţeles de ce părinţii care menţin o relaţie relativ strânsă cu şcoala prin participarea la şedinţele cu părinţii şi răspunsul pozitiv la iniţiativele cadrelor didactice, ei înşişi, confruntându-se cu probleme ocupaţionale şi financiare similare, ajung să aprecieze măsurile punitive îndreptate înspre cei care sunt percepuţi ca fiind dezinteresaţi de soarta copiilor lor. Părinţii oferă, în general, explicaţii structurale: indiferenţa celorlalţi este legată aproape de fiecare dată de starea materială cu care se confruntă. Este adevărat că îi blamează neînţelegând de ce ei reuşesc să atingă anumite standarde, dar se simte în acelaşi timp o tensiune mai ridicată îndreptată spre guvernarea locală şi centrală văzută ca incapabilă să rezolve situaţia socioeconomică din ţară şi oraşul lor: Intervievator: Aici [Medgidia] nu prea ai ce să munceşti, în oraş mă refer? Părinte 1: Nu. Părinte 2: E bătaie de batjocură! Din cauza asta copilul care este în clasa a VIII-a intră pe internet să vadă ce meserii se caută în afară să poată studia să plece... Părinte 3: Şi nu numai în clasa a VIII-a! Uitaţi, în a VI-a îi interesează... îmi zice de Anglia... Mamă, ce e acolo? Eu mă uit aşa; deci eu când îl aud că vrea să plece... şi singurul copil are în minte lucrul ăsta pentru că vede că... Noi ne târâm, ne târâm aşa de pe o zi pe alta... (şcoala B, Medgidia). 7 FACTORI CARE FAVORIZEAZĂ UN PARCURS ŞCOLAR POZITIV 273 Dificultăţile financiare pot genera segregare educaţională deoarece unele cadre didactice, conform părinţilor, au tendinţa de a lucra mai mult cu elevii care au culegeri şi caiete speciale achiziţionate de părinţi. Totuşi, alte cadre didactice au iniţiative apreciate de părinţi prin care încearcă să menţină toţi elevii la un nivel similar de pregătire sau, cel puţin, să nu defavorizeze. Experienţele părinţilor sunt punctuale: cunosc situaţia din clasa copilului, restul fiind doar percepţii construite din „auzite”. Părinte 1: Mai e o problemă: învăţătorii, profesorii îi ascultă pe cei care ştiu mai bine. Asta e problema, a început în clasa a III-a. Nu munceşte [învăţătorul] cu ăia care nu cunosc. Eu nu plătesc ore de engleză; dacă o să fie nevoie, poate cu timpul o să facă ore suplimentare. Dar trebuie să muncească cu ăştia care nu ştiu... Cu cine munceşte: cu ăia care ştiu! (şcoala A, Bacău). O problemă semnalată de aproape toţi părinţii constă în schimbarea constantă a cadrelor didactice. Deşi iniţial apreciază că acestea nu dau dovadă de vocaţie şi etos pentru această meserie, ulterior par să le înţeleagă motivaţiile, care sunt de obicei de ordin financiar. Fluctuaţia personalului didactic, mai ales la anii mici, împiedică formarea unei relaţii cu elevii, aceştia neputând menţine un ritm constant al succeselor şcolare. În anumite situaţii, profesorii renunţă inclusiv în cursul anului şcolar, lucru cu consecinţe dramatice mai ales în anii terminali ai fiecărui ciclu, moment asociat cu o formă de testare. Părinte 1: Ar mai fi o problemă: stabilitatea profesorului. Eu vă spun că prin şcoala asta am trecut cu trei nepoţi, acum sunt cu al patrulea. Doi dintre ei au avut, în fiecare an, câte un învăţător. În fiecare an! Au avut în clasa I una care a ieşit la pensie, în clasa a II-a a venit o suplinitoare care nici nu ştia cum o cheamă, o învăţau elevii matematică, şi aşa mai departe. În clasa a III-a a venit o învăţătoare care a plecat ulterior, a făcut o facultate şi a rămas la facultatea respectivă asistentă. Exact aşa se întâmplă cu cei mici: îi avem în clasa a III-a, la anul doamna lor trebuie să iasă la pensie. O să vină cineva, îi brambureşte complet în anul hotărâtor, că ştiţi bine, clasa a IV-a este pragul de trecere către clasa a V-a unde se repetă materia din cei trei ani. N- ai cu cine te înţelege: am zis să mergem la inspector, la B., să facem... Precis cum e el grandoman o să zică: „Ia plecaţi domnule de aici!” şi face cum îl taie capul (şcoala B, Piteşti). Participarea şcolară de succes este influenţată, în viziunea părinţilor, şi de programa şcolară încărcată, modul în care cadrele didactice comunică cu aceştia, sistemul de evaluare prin calificative, aglomerarea claselor prin comasarea generată de închiderea altor unităţi din localitate sau apropiere. Părinţii apreciază că, uneori, lecţiile pe care le au copiii lor de făcut „îi depăşesc”: nu au competenţele necesare pentru a-i ajuta să le rezolve. Aceştia apreciază că elevii primesc o cantitate mult prea mare de informaţii în raport cu vârsta lor, dar şi că acestea tind să devină prea complicate. Părinţii conştientizează, însă, că nu este corect să compare trecutul cu prezentul datorită creşterii accelerate a accesului la informaţie şi schimbării spaţiului fizic urban, schimbare care sporeşte nesiguranţa copiilor şi îngrădeşte activităţile în aer liber. Părinţii nu au o imagine coerentă despre utilitatea educaţiei formale: apreciază materiile „tradiţionale” 274 MARIAN VASILE 8 precum limba română sau matematica, nu înţeleg de ce sunt utile materii precum educaţia tehnologică şi nu înţeleg prea bine la ce ar putea să folosească toate informaţiile acumulate în şcoala primară în viitorul lor profesional. Părinte 1: De exemplu eu aş face o selecţie. Toată lumea face educaţie tehnologică... copilul meu poate nu are abilităţi... se mai întâmplă şi aşa. În primul rând o selecţie cu elevii. Trebuie discutat cu elevii şi cu părinţii şi cadrul didactic care cunoaşte copilul şi mergem la un opţional pentru poezie, de exemplu, un opţional la matematică, un opţional la abilităţi practice... (şcoala A, Medgidia). Părinte 1: [programa] este foarte foarte grea, nişte noţiuni care nu-şi au rostul pur şi simplu... Părinte 2: Încărcată foarte mult. Părinte 1: Şi la ciclul gimnazial şi la liceu. Şi când înveţi ceva teoretic fără practică, pentru că nu există laboratoare, nu există... Aceste noţiuni abstracte ţin o lună, o săptămână sau până se dă tema şi după aceea s-a uitat. Mie mi s-a părut un lucru absurd: clasa a II-a, tu copil, să înveţi ecuaţie cu o necunoscută; în clasa a II-a eu vă zic că se învaţă, deci mie mi s-a părut un lucru... nu-şi are rostul... până în clasa a V-a. Părinte 3: E materia încărcată, au foarte mult şi nu au timp, de la o zi la alta. Azi face cu 3 [tabla înmulţirii], poimâine cu 4, n-are timp să stea să verifice, să consolideze. Învaţă mecanic (şcoala B, Medgidia). În acest context, nici sistemul „nou” de evaluare cu calificative nu este apreciat. Elevii nu înţeleg care este diferenţa dintre ei, iar părinţii nu pot aprecia care este nivelul copilului raportat la întreg colectivul. Ambiguitatea sporeşte şi pentru că, cel puţin la clasele I–IV, învăţătorii tind să îi noteze similar ca încurajare. Părinţii semnalează câteva soluţii care, aplicate, ar putea îmbunătăţi colaborarea dintre aceştia şi şcoală. Deşi majoritatea celor prezenţi la focus grupuri declară că se întâlnesc „în aceeaşi formulă” şi la şedinţele periodice convocate de cadrele didactice sau alte iniţiative ale acestora, consideră că unii dintre cei mai puţin activi pot fi „recuperaţi” dacă, de exemplu, învăţătorul sau dirigentele ar evita să îi tragă la răspundere în faţa celorlalţi. De regulă, cei care nu participă la şedinţe sunt părinţii elevilor cu probleme de comportament sau cu situaţie şcolară mai slabă. Când participă, cadrul didactic responsabil pentru acea clasă are tendinţa de a prezenta „cazul” în faţa celorlalţi părinţi. Sentimentul de ruşine astfel conturat îl va determina pe părintele respectiv să nu mai participe în viitor. Ruşinea în spaţiul public este, de altfel, o trăsătură frecvent sugerată de părinţi, dar şi de profesori: sunt părinţi care nu recunosc că au copii cu nevoi speciale sau care nu recunosc că nu ştiu să citească sau scrie. Ne întoarcem la explicaţiile structurale: subfinanţarea învăţământului public îi obligă, de multe ori, pe învăţători/profesori să solicite ajutorul părinţilor pentru diverse renovări sau achiziţii în favoarea elevului. Acest lucru se întâmplă, de regulă, în cadrul şedinţelor cu părinţii. Acesta devine un alt motiv pentru care părinţii ajung să evite contactul cu şcoala: neavând loc de muncă sau oportunitatea de a găsi unul, nu pot răspunde pozitiv acestor iniţiative. În fine, părinţii apreciază că o serie de probleme de comportament din partea copiilor sunt generate de influenţa exercitată de mass media. 9 FACTORI CARE FAVORIZEAZĂ UN PARCURS ŞCOLAR POZITIV 275 În ceea ce priveşte programul de tip after school, opiniile sunt împărţite: unii părinţi apreciază că la acestea ar trebui să participe doar cei care au rezultate slabe la învăţătură pentru a fi aduşi la acelaşi nivel cu cei mai buni, pe când alţii cred că nu trebuie să fie discriminatoriu în acest sens. Cert este că majoritatea părinţilor apreciază că, fiind după orele normale de studiu în cadrul şcolii, ar trebui întrunite următoarele caracteristici: • să existe un spaţiu, cel puţin pentru clasele I–IV, care să permită odihna; • să le fie oferită copiilor o masă, de preferat caldă; • programul să fie recreativ şi să le atragă atenţia copiilor prin ore de descoperire sau dezvoltare a unor talente (pictură, muzică, desen etc.); • să se lucreze în grupe mici cu elevii pentru ca aceştia să poată înţelege mai uşor ce se lucrează. Dincolo de aceste caracteristici, dată fiind situaţia materială generală a părinţilor participanţi la focus grupuri, aceste programe ar trebui să fie gratuite sau să aibă costuri minimale din partea părinţilor. PUNCTUL DE VEDERE AL PROFESORILOR Profesorii împărtăşesc o serie de puncte de vedere ale părinţilor: sunt conştienţi de situaţia financiară dificilă a zonei în care se află şcoala, în special în oraşe precum Medgidia sau Buhuşi. Lipsa locurilor de muncă şi a resurselor financiare sunt considerate principalul motiv al educaţiei scăzute care se transmite în dezinteres pentru educaţie. Dincolo de acest aspect sunt anumite lucruri care particularizează discursul cadrelor didactice: perspectiva acestora faţă de programa şcolară şi, în general, despre sistemul educaţional, relaţia cu forurile superioare – inspectorii şcolari, relaţia cu părinţii etc. La discuţiile de grup au participat părinţi care, în general, sunt activi în relaţia cu şcoala. Astfel se explică perspectiva comună cu cea a cadrelor didactice care apreciază utilitatea unor programe de educare a părinţilor. Acestea nu se referă numai la alfabetizare şi dobândirea informaţiilor necesare pentru gestionarea schimbărilor inerente transformărilor globale care ne îndreaptă spre o societate a cunoaşterii, a flexibilităţii şi diversităţii, ci şi la modul în care părinţii interacţionează cu elevii, cum comunică, valorile la care aderă etc. Resursele insuficiente şi traiul de „azi pe mâine” devalorizează educaţia care nu este văzută ca o soluţie pe termen lung pentru ieşirea din criză: „viitorul copilului” este mai degrabă un concept abstract, iar ceea ce contează este alocaţia sau alte forme de ajutor asociate cu statutul de şcolar al acestuia. Sistemul şcolar devine un mijloc pe termen scurt de asigurare a traiului, copilul devenind o resursă a supravieţuirii. Cadrele didactice de la o şcoală din Medgidia identifică trei grupuri vulnerabile în raport cu educaţia copiilor: părinţi analfabeţi, familii monoparentale, şomeri. Profesor 4: Nu se implică. Au impresia că şcoala şi învăţătorul le oferă totul… Părinţii au nevoie de şcoală ca să-şi ia cantină socială, ajutor social… (şcoala A, Bucureşti). 276 MARIAN VASILE 10 Interviurile sugerează emergenţa unei situaţii căreia i-aş oferi numele de „efect al minorităţii”: deşi părinţii şi cadrele didactice sugerează existenţa unui climat nondiscriminatoriu, relaţiile dintre români şi romi fiind, cel puţin în cadrul şcolii, în general normale, cei din urmă, în relaţia cu şcoala, au tendinţa de a revendica „mai multe” drepturi pentru copiii lor argumentând frecvent atitudinea lor tocmai prin statutul etnic. Mulţi părinţi se declară romi, conform celor intervievaţi, doar în situaţiile care aduc avantaje chiar şi pe termen scurt. Cadrele didactice se declară, în acelaşi timp, neputincioase în faţa unor situaţii de conflict cu părinţii: Profesor: [...] altă problemă destul de importantă este că în regulamentele de ordine interioară şi în nici o lege nu ni se permite să luăm măsuri împotriva unor atitudini ale elevilor, ale părinţilor şi toată mass media prezintă situaţii cu elevii indisciplinaţi, needucaţi, mă rog, în care profesorii sunt învinuiţi şi nu este adevărat (şcoala A, Medgidia). Profesor: Au impresia că dacă sunt ţigani au toate drepturile, iar noi suntem la dispoziţia lor oricând-oriunde…. Am găsit-o pe una în clasă la mine bătând un copil şi când am intervenit mi-a zis: „Îi iei apărarea fiindcă eşti româncă, fir-ai să fii!”… Nu ştiu ce. Se plâng de discriminare, dar discriminaţi în şcoala asta suntem noi, care suntem de etnie română (şcoala A, Bucureşti). Nemulţumirile cadrelor didactice sunt orientate şi către relaţia cu inspectorii şcolari văzuţi, în general, ca fiind rigizi: aceştia sunt percepuţi ca fiind mai interesaţi de îndeplinirea indicatorilor cantitativi decât cei calitativi. Cadrele didactice consideră că o participare şcolară de succes nu înseamnă acumularea unei cantităţi mari de informaţii, ci, mai degrabă, aprofundarea unor cunoştinţe esenţiale. Ritmul alert de predare poate chiar descuraja elevul. Acest lucru are o semnificaţie aparte pentru că tocmai elevul care aparţine unui grup vulnerabil este dezavantajat: neavând cine să îl ajute acasă sau resurse pentru suplimentarea educaţiei formale prin meditaţii, va rămâne în urmă sau chiar va renunţa să încerce să ţină pasul cu cei mai buni. Profesor 8: În fiecare an un noian de hârtii [...] Profesor 6: Prea multă hârţogăraie, prea multă birocraţie. Profesor 9: Pe ce se pune accentul în învăţământ... Deci când vine un inspector nu-l interesează, eu aş fi curioasă să intre la clasă să vadă ce am realizat, cum am muncit cu copiii ăştia, că sunt nişte copii cu probleme, pe ei îi interesează, ai hârtiile... Profesor 6: Terorizează. Intervievator: Şi ei practic nu sunt interesaţi de cum se lucrează? Profesor 8: Nu-i interesează! Profesor 6: Este numai control. Profesor 9: Inspectorul vine să terorizeze nu să dea un sfat, nu să te înveţe. Profesor 3: Problema mai este şi alta, în toate Inspectoratele s-au făcut schimbări... Profesor 2: Pe plan politic... Profesor 3: ...Schimbări în fiecare an... Fiecare inspector are viziunea lui, dacă noi am pregătit anumite materii pentru anul acesta şcolar, după modelul celor de anul trecut, şi s-a schimbat inspectorul... A, nu sunt bune, altele... 11 FACTORI CARE FAVORIZEAZĂ UN PARCURS ŞCOLAR POZITIV 277 Profesor 6: Vine fiecare cu câte o idee! Profesor 8: [...] realităţile de la clasă: eu degeaba scriu în hârtia aia că mi-am propus să fac aia şi aia dacă mă lovesc de ceva, de o problemă la clasă normal că renunţ la hârtie şi... e mai important ce se întâmplă în clasă decât ce scrie pe hârtie, nu... (şcoala A, Medgidia). Elevii şi părinţii, din punctul de vedere al cadrelor didactice, nu sunt ajutaţi să înţeleagă nivelul real al pregătirii datorită utilizării sistemului de calificative în sine, pe de o parte, şi al sistemului de calificative combinat cu cel al notelor, pe de altă parte. Unii învăţători consideră chiar că, cel puţin la clasele mici, elevii nu ar trebui ierarhizaţi în nici un fel pentru a fi atraşi către şcoală şi învăţare: Profesor: Eu cred că şi etichetarea asta în permanenţă, evaluările, tot timpul evaluări îi descurajează pe copii. Cel puţin clasa întâi şi a doua lăsată ca la grădiniţă să nu se ştie cine-i bun şi cine-i... Pe fiecare îl poţi încuraja, e foarte bine şi mai repede evoluează decât dacă i-ai pus eticheta, tu nu poţi să iei FB. Eu am lucrat astă vară cu Ovidiu Rom pe şcoala de vară şi acolo copii veneau de drag, n-a lipsit unu’ nici o zi, le dădeam şi un pacheţel ceva, o surpriză un fruct şi ceva de mâncare, deci veneau şi pentru asta, că tot timpul întrebau ce mâncăm dar şi era... alternau jocuri cu activitate. Ei veneau, se aşezau pe covoraş, se jucau cât voiau şi în jocurile lor intervenea educaţia. Le ziceam, alege, construieşte ceva pe culoarea albastră, ei automat au învăţat culorile, au învăţat formele (şcoala B, Medgidia). Intervievator: Dvs. de ce susţineţi că e mai bun sistemul cu note? Profesor 3: E o evaluare mai obiectivă. Profesor 5: Nu ştiu, literele aste nu au nici pentru părinţi o semnificaţie. Profesor 3: Când trec de la a IV-a la a V-a ei nu mai ştiu ce înseamnă când ia un 4, habar n-au ce este sau ... Profesor 6: Când era înainte cu note întrebau ce înseamnă calificativul, când s-a introdus sistemul, cât înseamnă. Am impresia că notele îl catalogau pe copil mai profund decât o fac calificativele. Profesor 4: Nu e tot una unul cu 10 şi părinţii au impresia... Îşi supravalorizează copilul câteodată când vede FB. Ce pot să spun, să pun FB cu minus în faţă ca să-i arăt că e de 9? (şcoala A, Piteşti). Ca şi părinţii, cadrele didactice oferă încă o dată o explicaţie structurală a participării şcolare precare în unele cazuri: fluctuaţia cadrelor didactice, pe lângă instabilitatea sistemului în sine, îngreunează evoluţia elevilor: Cadrele didactice apreciază programele de tip after school, acestea fiind văzute ca un suport pentru părinţii cu program încărcat, pentru părinţii care nu au cunoştinţele necesare lucrului suplimentar cu copilul etc. Totuşi, ca şi părinţii, sunt conştienţi de dificultatea implementării unui program after school pe deplin eficient datorită subfinanţării învăţământului şi a imposibilităţii de plată din partea majorităţii părinţilor dat fiind contextul socioeconomic avut în vedere în acest proiect. Principalele caracteristici ale unui program de acest gen, din punctul de vedere al cadrelor didactice, sunt: 278 MARIAN VASILE 12 • nu trebuie făcută o discriminare la acces: pot participa atât elevii cu note mai mici, cât şi ceilalţi. În acest mod este evitat un posibil conflict cu părinţii. Totuşi, elevii trebuie testaţi pentru a putea fi împărţiţi în grupe valorice cu care să se lucreze diferenţiat; • cadrele didactice sugerează necesitatea efectuării constante a unor anchete sociale, sugerând că mulţi înscrişi la programe similare oferite gratuit sau diferite ajutoare sociale nu s-ar încadra având resurse suficiente pentru a le plăti; • grupele de lucru să aibă un număr mic de elevi; • pentru fiecare grupă ar trebui să existe doi pedagogi; • activităţile să fie diversificate: deşi foarte utile, mai ales pentru elevii cu performanţe mai slabe, orele de educaţie suplimentară trebuie completate cu activităţi recreative care dezvoltă talente: dansuri, limbi străine, desen, sport etc.; • elevii să primească o masă (caldă); • elevii să se poată odihni printr-o oră de somn, mai ales la clasele I–IV, înainte de a intra efectiv în program. Dacă nu există posibilitatea aceasta în şcoală din cauza lipsei spaţiilor speciale, atunci programul ar trebui să se desfăşoare după-amiaza. Aici se revine la necesitatea unui număr mai mare de pedagogi pe grupă; • cadrele didactice să fie plătite suplimentar pentru acest serviciu. CONCLUZII Acest articol a urmărit, într-o manieră exploratorie, să releve factorii care favorizează participarea şcolară pozitivă fie că discutăm despre reţinerea de la abandon, fie despre accesul la forme superioare de educaţie formală recunoscute a fi de calitate. Din interviurile şi focus grupurile realizate rezultă: • situaţia socioeconomică este, probabil, unul dintre cei mai importanţi factori în acest sens. Un parcurs şcolar pozitiv presupune anumite investiţii din partea părinţilor, dificil de realizat în condiţiile puţinelor oportunităţi de ocupare şi creştere a nivelului de trai existente pentru aceştia; • capacitatea părinţilor de a înţelege importanţa absolvirii într-un mod cât mai pozitiv a cât mai multor ani de şcoală este un factor esenţial pentru mobilitatea socială ulterioară a copiilor lor, atât din punctul de vedere al cadrelor didactice, cât şi al părinţilor participanţi la focus grupuri. Ambii actori indică rezultate pozitive ale programelor de tipul „A doua şansă” sau „Şcoala mamelor” care reuşesc să îndepărteze bariere de comunicare între părinţi şi reprezentanţi ai şcolii, dar şi între părinţi şi elevi; • o serie de factori structurali alterează valorile pozitive ale participării şcolare: subfinanţarea învăţământului şi situaţiile care derivă de aici, cum ar fi scăderea numărului de personal calificat, fluctuaţia mare de personal, bază educaţională precară etc.; • există, cel puţin la nivel perceptual, un decalaj între ceea ce părinţii şi cadrele didactice consideră că este relevant pentru un copil să înveţe în contextul transformărilor din societatea contemporană şi ceea ce este inclus în programa şcolară. Dincolo de acest aspect, atât părinţii, cât şi cadrele didactice consideră că 13 FACTORI CARE FAVORIZEAZĂ UN PARCURS ŞCOLAR POZITIV 279 unele informaţii transmise la clasele I–VIII sunt prea dificile pentru vârsta copiilor. Acest lucru îi poate dezavantaja tocmai pe cei cu probleme la învăţătură pentru că, obligativitatea cadrelor didactice de a respecta un calendar tematic încărcat accelerează ritmul predării la clasă, iar aceşti elevi nu primesc suportul necesar nici aici, nici acasă pentru a ţine pasul cu ceilalţi; • tendinţa de a susţine prin diferite politici incluziunea socială, în general, şi educaţională, în particular, a romilor, pare a genera un „efect al minorităţii”: aceştia se declară că aparţin acestei minorităţi doar în situaţii care aduc un beneficiu chiar şi numai pe termen scurt. Dincolo de acest aspect material, părinţii romi par să atribuie un rol inferior cadrelor didactice atunci când se ivesc diferite disensiuni între elevi, căutând să rezolve ei înşişi situaţiile iscate. Acest efect al minorităţii nu derivă din practici discriminatorii ale românilor, fie părinţi, fie cadre didactice, mediul social fiind unul destul de echilibrat din acest punct de vedere conform participanţilor la focus grupuri. Este mai degrabă un efect al discrimininării pozitive a minorităţii. Şi aceasta este o ipoteză care trebuie testată în studii viitoare controlând pentru elemente culturale specifice minorităţii şi factori structurali; • programele de tip school after school sunt apreciate pozitiv. Atât părinţii, cât şi cadrele didactice din şcolile incluse în proiect susţin însă că nu sunt sustenabile decât dacă sunt îndeplinite o serie de criterii: majoritatea părinţilor nu pot acoperi costurile acestora solicitându-le gratuit; dacă sunt concepute ca desfăşurându-se imediat după orele normale de cursuri, atunci este necesară, mai ales la clasele I–IV, o pauză de dormit, lucru foarte greu de realizat datorită infrastructurii deficitare la acest capitol; elevii trebuie să primească o masă (caldă); activităţile ar trebui desfăşurate în grupe mici şi, pe cât posibil, omogene din punct de vedere al pregătirii având obiective distincte: pentru cei cu performanţe mai slabe ar trebui lucrat la aducerea la nivelurile superioare, pentru ceilalţi ar trebui descoperite şi exploatate diferite talente; activităţile şcolare ar trebui combinate cu cele recreative, acestea din urmă fiind asociate unui context mai puţin formal şi, deci, mai apreciat de către elevi. BIBLIOGRAFIE 1. Astone, N. M., McLanahan, S. S., Family Structure, Parental Practices, and High School Completion, în “American Sociological Review” (56), 1991, pp. 309–320. 2. Bernardi, F., Transition from School to Work, în Ritzer, G. (ed)., Blackwell Encyclopedia of Sociology, Blackwell Publishing, Blackwell Reference Online, 2007. 3. Bills, D. B., Rosenbaum, J. E., Schooling and Economic Success, în Ritzer, G. (ed)., Blackwell Encyclopedia of Sociology, Blackwell Publishing, Blackwell Reference Online, 2007. 4. Bruce, H., Life goals matter to happiness: A revision of set-point theory, în “Social Indicators Research”, 86, 2008, pp. 213–231. 5. Dan, A., Egalitatea de şanse, în Zamfir, C. (coord.), Dicţionar de Sărăcie, 1999, disponibil on-line la http://www.iccv.ro/oldiccv/romana/dictionar/adi/adi_egalsanse.htm. 6. Epstein, J. L., School, Family, and Community Partnerships: Preparing Educators and Improving Schools, Westview Press , Boulder, CO., 2001. 7. Firestone, J. M., Harris, R. J., Educational and Occupational Attainment, în Ritzer, G. (ed)., Blackwell Encyclopedia of Sociology, Blackwell Publishing, Blackwell Reference Online, 2007. 280 MARIAN VASILE 14 8. Headey, B., Life Goals Matter to Happiness: A Revision of Set-Point Theory în “Social Indicators Research”, (86) (2), 2007, pp. 213–231. 9. Hill, N. E., Castellino, R. D., Lansford, J. E., Nowlin, P., Dodge, K. A., Bates, J., Petit, G., Parent-Academic Involvement as Related to School Behavior, Achievement, and Aspirations: Demographic Variations Across Adolescence, în „Child Development” (75) (4), 2004, pp. 1491–1509. 10. Marks, G. N., Are Father’s or Mother’s Socioeconomic Characteristics More Important Influences on Student Performance? Recent International Evidence, în „Social Indicators Research”, vol. 85, 2007, pp. 293–309. 11. McNeal, R. B. Jr., Dropping Out of School în Ritzer, G. (ed)., Blackwell Encyclopedia of Sociology, Blackwell Publishing, Blackwell Reference Online, 2007, disponibil online la http://www. sociologyencyclopedia.com/subscriber/tocnode?id=g9781405124331_chunk_g978140512433110_ss2–44. 12. Michalos, A. C., Multiple discrepancies theory (MDT), în “Social Indicators Research”, 16(4), 1985, pp. 347–413. 13. Muller, C., Gender Differences in Parental Involvement and Adolescents’ Mathematics Achievement, în “Sociology of Education” (71) (4), 1998, pp. 336–56. 14. Popescu, R., Arpinte, D., Neagu, G., Necesitatea suportului pentru combaterea excluziunii sociale a copilului, în „Revista Calitatea Vieţii”, nr. 3–4, 2005, pp. 333–357. 15. Schneider, B., Coleman, J. S. (eds.)., Parents, Their Children, and Schools. Westview Press , Boulder, CO., 1993. 16. Stoica, L., Direcţii de acţiune pentru creşterea accesului la educaţie al copiilor provenind din medii defavorizate, în „Calitatea Vieţii”, nr. 1–2, 2006, pp. 65–71. 17. Van der Velden, R. K. W., Wolbers, M. H. J., How much does education matter and why? The effects of education on socio-economic outcomes among school-leavers in the Netherlands, în „European Sociological Review”, vol. 23, nr. 1, 2007, pp. 65–80. 18. Voicu, B., Capitalul uman: componente, niveluri, structuri. România în context european, în „Revista Calitatea Vieţii”. nr. 1–2, 2004, pp. 135–157. 19. Voicu, B., Vasile, M., Rural-Urban Inequalities and Expansion of Tertiary Education in Romania, în „Journal of Social Research and Policy”, (1), 2010, pp. 5–24, disponibil online la http://www.jsrp.ro/issues/volume-1-issue-1-july-2010. his paper approaches, in an exploratory manner, data gathered during the project “Un sprijin necesar pentru elevii T de etnie roma şi turcă din judeţul Constanţa” thru eight focus groups with teachers from levels I–VIII, eight focus groups with parents and interviews with school principals. Beside the beneficiary of this research, the school from Medgidia, there were also included other schools: two from Bucharest and one from each of Medgidia, Buhuşi, Bacău and Piteşti. The discussions, focused on the identification of the factors that are unfavorable for school participation and favorable to school dropout, show the necessity to pay attention to the multiplication of the job opportunities for parents, enhancing the relationship between teachers and parents, using alternative educational programs inside (after school) or outside the school. Data suggests some future research directions: testing for the emergence of an “indifference culture toward education” and the “minority effect”. Keywords: school participation, after school, well-being, values. Primit: 09.05.2011 Acceptat: 11.07.2011 Redactor: Iuliana Precupeţu 